वे अपने समय के ईमानदार राजनीतिज्ञों में गिने जाते थे। पॉल आर ब्रास लिखते हैं कि लोहिया और चरण सिंह के अतिरिक्त, कर्पूरी ठाकुर वे तीसरे नेता थे, जिन्हें वे ‘‘पसंद करते थे और जिनसे उन्हें प्रेम था’’ क्योंकि ये नेता ‘‘राजनीति को अपना पेशा मानते थे, स्पष्ट लक्ष्यों की प्राप्ति के लिए काम करते थे और धन कमाने में उनकी कोई रूचि नहीं थी’’ (ब्रास 2011: 21)। कुछ अपवादों (पाठक 2008; कुमारी 2003; ब्रास 1973) के अलावा कर्पूरी ठाकुर की राजनीति की व्यवस्थित विवेचना उपलब्ध नहीं है। उन्हें कुछ किस्से कहानियों का नायक बनाकर बिहार की राजनीति में उनके महत्वपूर्ण योगदान को विस्मृत कर दिया गया है।